Hidde Boersma
Hidde Boersma (Wiuwert, 19 jannewaris 1980) is in Frysk skriuwer en dichter út Utert. Hy skriuwt yn it Frysk en it Nederlânsk.

Biografy 
Hidde Boersma waard berne yn Wiuwert en folge de Universiteit foar Humanistyk. Hy wurket as skriuwer en docht dêrneist oare dingen om de tiid troch te kommen. Al fan jongs ôf oan wie er mei ferhalen dwaande, it skriuwen sit dan ek yn 'e famylje. Syn heit, Piter Boersma, is ek Frysk skriuwer en dichter. De Frysk skriuwsters Doete Venema en Saakje Huisman (1951-2001) binne syn muoikes.

Hy sjocht syn skriuwen as it massearjen fan de geast. Sels seit er dat frijbuiterij, mystyk, humor, kloaterichheid, eroatyske spanning, leafde, de duvel, fenomenology en doedeïsme in rol yn syn libben spylje. Boersma debutearre yn 2000 mei fjouwer gedichten yn it tiidskrift Hjir. Yn 2002 skreau er in gedicht oer Pim Fortuyn foar de keunstrûte fan Ljouwert. It gedicht waard skildere op in planke; dy is letter stellen. Yn 2008 kaam de debútbondel fan Boersma út, De rop om Doede. Boersma wurdt sjoen as de útfiner fan it Doedeïsme, dat is in filosofy fan libje folút: nim dyn gemak. Dat komt op in yntrigearjende wize werom yn syn proazedebút Fol túch de mist yn. De haadpersoanen yn dat boek libje yn de meast ferskriklike dekôrs dy't yn it moderne libben hat. Yn septimber 2011 folge syn twadde roman by de Friese Pers Boekerij ûnder de namme De gewoanste man. By de boekpresintaasje op 22 oktober yn Wiuwert waarden sa'n fjirtich eksimplaren fan it boek ferkocht.

Boersma hat fierder publisearre yn De Moanne, Farsk en op de Amerikaanske ynternetside The Dudespaper. Yn ferskate blomlêzings, lykas Dream yn blauwe reinjas, Het goud op de weg, Spiegel van de Friese poëzie, Myn hert dat trillet my en ek de Meulenhoff poëziescheurkalender fan 2006, binne gedichten fan him te finen.

Bibliografy

Poëzij 
2008 : De rop om Doede

Proaza 
2010 : Fol túch de mist yn
2011 : De gewoanste man

mei-auteur
 Over eten - Het voedselsysteem in woelige tijden (2020) 
 Meer! - Naar een wereld van overvloed, mei Ralph Bodelier en Maarten Boudry (2020) 
 Hosselen, Harken en andere Handigheden, buro Wibaut (2019) 
 De Buik van de Stad met Yvonne Faber en anderen (2018) 
 Ecomodernisme - het nieuw denken over groen en groei mei Ralf Bodelier en Maarten Boudry (2017)

Prizen 
 Wageningse Persprijs 2017
 Gouden Greep 2016

Keppeling om utens 
 webstee fan Hidde Boersma

Frysk romanskriuwer
Frysk dichter
Skriuwer yn it Frysk
Nederlânsk romanskriuwer
Nederlânsk dichter
Nederlânsk persoan fan Frysk komôf
Persoan berne yn Wiuwert
Persoan berne yn 1980